钦定古今图书集成/明伦汇编/宫闱典/第042卷 > 《武元杨皇后哀策文》张华
## 钦定古今图书集成/明伦汇编/宫闱典/第042卷 > 《武元杨皇后哀策文》张华

“天地配序，化成两仪。王假有道，冀在伉俪。姜嫄佐喾，
二妃兴妫。仰希古昔，觊亦同规。今胡不然，景命夙亏。
呜呼哀哉！我应图箓，临统万方。正位于内，实在嫔嫱。
天作之合，骏发其祥。河岳降灵，启祚华阳。奕世丰衍，
朱绋斯煌。缵女唯行，受命溥将。来翼家邦，宪度是常。
缉熙阴教，德声显扬。昔我先妣，晖曜休光。后承前训，
奉述遗芳。宜嗣徽音，继序无荒。如何不吊，背世陨丧。
瑶齐无主，长去蒸尝。追怀永悼，率土摧伤。呜呼哀哉！
陵兆既窆，将迁幽都。宵陈夙驾，元妃其徂。宫闱遏密，
阶庭空虚。设祖布绋，告驾启途。服翚褕狄，寄象容车。
金辂晻蔼，裳帐不舒。千乘动轸，六骥踟蹰。铭旌树表，
翣柳云敷。祁祁同轨，岌岌蒸徒。孰云”不怀。哀感万夫，
宁神虞卜，安体元庐。土房陶簋，齐制遂初。依行纪谥，
声被八区。虽背明光，亦归皇姑。没而不朽，世德作谟。
呜呼哀哉！